Rasuna Said

Hajjah Rangkayo Rasuna Said () adolah surang pajuang kamardekaan Indonesia. Baliau-pun sangek gigiah mampajuangkan pasamoan hak antaro laki-laki jo padusi. Karano jaso-jaso baliau nan gadang dalam parjuangan kamardekaan malawan panjajahan, pamarentah Republik Indonesia maanugerahi baliau gala Pahlawan Nasional Indonesia. Katiko maningga, baliau dikubuaan di Taman Makam Pahlawan Kalibata, Jakarta.

Riwayaik 
H.R. Rasuna Said adolah anak dari Haji Muhammad Said nan marupoan tokoh pergerakakkan Sumbar. Rasuna Said ko marupuan urang mampunyoi kamauan nan kareh sarato bapandangan laweh. Awal pajuangan baliau dimulai jo bagiat di Sarekat Rakyat sabagai sekretaris cabang lalu kamudian manjadi anggota Persatuan Muslim Indonesia (PERMI).

Baliau sangek pandai bapidato nan isinyo mangecam sacaro tajam katidak adilan pamarintah Balando, sahinggo baliau sampat ditangkok lalu dipanjaro pado taun 1932 di Semarang.

Pado maso panduduakan Japang, baliau sato pulo sabagai pandiri organisasi pamuda Nippon Raya di Padang nan kudian dibubaran dek Pamarentah Japang. 

H.R. Rasuna Said duduak dalam Dewan Pawakilan Sumatera mawakili daerah Sumatera Barat sasudah Proklamasi Kemerdekaan, diangkek sabagai anggota Dewan Perwakilan Rakyat Republik Indonesia Serikat (DPR RIS), sasudah tu manjadi anggota Dewan Pertimbangan Agung sajak 1959 sampai akhia hayat baliau.

H.R. Rasuna diangkek sabagai Pahlawan Nasional ateh Suret Kaputusan Presiden R.I. No. 084/TK/Tahun 1974 tanggal 13 Desember 1974.

H.R. Rasuna Said maninggaan surang putri (Auda Zaschkya Duski) sarato 6 cucu (Kurnia Tiara Agusta, Anugerah Mutia Rusda, Moh. Ibrahim, Moh. Yusuf, Rommel Abdillah dan Natasha Quratul'Ain).

Namo baliau kini diabadian sabagai namo salah satu jalan protokol di kawasan Kuningan, Jakarta Selatan.

Rujuakan

Pautan lua 
 Rasuna Said di Tokohindonesia.com 

Pahlawan nasional Indonesia
Anggota DPA
Ulama Minangkabau
Tokoh Minangkabau
Tokoh dari Agam
Wartawan Minangkabau